โวยประกัน41%ยื้อจ่ายสินไหม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ลูกค้าเอือมแห่เปลี่ยนบริษัท แนะปรับแผนลดเบี้ยรถยนต์
โพสต์ทูเดย์ — สมาคมประกันวินาศภัย เผยผลวิจัยปี 2552 ผู้เอาประกันไม่พอใจการจ่ายเงินสินไหมล่าช้าสูงถึง 41.67%
แหล่งข่าวจากสมาคมประกันวินาศภัย เปิดเผยว่า สมาคมประกันวินาศภัยได้ว่าจ้างบริษัทภายนอกทำการวิจัยข้อมูลพฤติกรรมทั่วไปและทัศนคติของผู้บริโภคต่อการประกันวินาศภัยเมื่อปี 2552 พบว่าในด้านการบริการ ลูกค้ารู้สึกไม่พอใจในการใช้บริการเรียกร้องค่าสินไหมทดแทนล่าช้าสูงสุดอันดับ 1 คิดเป็น 41.67% จากจำนวนผู้ทำประกันภัยที่ตอบแบบสอบถาม รองลงมาเป็นเรื่องบริการไม่ดี ล่าช้า 25% และพนักงานไม่สุภาพ 8.33%
แหล่งข่าวเปิดเผยว่า ในจำนวน 100% ของผู้ตอบแบบสอบถาม มี 66.15% พอใจ รู้สึกเฉยๆ 24.62% และไม่พอใจ 9.23% ซึ่งสาเหตุที่ไม่พอใจมาจากการเคลมสินไหมที่ล่าช้า ซึ่งจะต้องปรับปรุง 
นอกจากนี้ ยังพบว่าลูกค้า 11.58% จะมีการเปลี่ยนไปทำประกันภัยกับบริษัทอื่นในปีถัดไป เพราะเบี้ยประกันภัยแพงเกินไป พนักงานบริการไม่ดี เคลมสินไหมช้า พนักงานมาถึงที่เกิดเหตุช้า และต้องการให้ทำการลดเบี้ยประกันภัย สัดส่วนยกเลิกการทำประกันภัยไปเลย เพราะมองว่าไม่คุ้มค่า 6.53% แต่ถือว่าดี เพราะลูกค้าอีก 81.89% ยังคงทำประกันกับบริษัทเดิมในปีถัดไป
ทั้งนี้ มีผู้ทำประกันภัยรถยนต์มากที่สุด สัดส่วน 60.26% ซึ่งตรงกับสัดส่วนเบี้ยประกันภัยรับ รองลงมาเป็นประกันสุขภาพ 20.51% ประกันอัคคีภัยครัวเรือน 19.87% ประกันอุบัติเหตุส่วนบุคคล 13.87% ที่เหลือกระจายไปในประกันภัยประเภทอื่น แต่ไม่ถึง 2%
“จากผลการวิจัยดังกล่าวทำให้บริษัทประกันภัยหันมาพัฒนาระบบการเคลมสินไหมทดแทนมากขึ้นเพื่อรักษาฐานของลูกค้าเก่า และดึงดูดลูกค้าใหม่เข้ามา” แหล่งข่าวเปิดเผย
แหล่งข่าวเปิดเผยว่า ผลวิจัยดังกล่าวทำให้ทราบความต้องการของตลาด โดยมีการออกกรมธรรม์ประกันภัยรถยนต์ราคาถูกความคุ้มครองต่ำออกมาทำตลาดกันอย่างคึกคักตั้งแต่ต้นปี รวมถึงบริษัทประกันภัยหลายแห่งมีการออกแบบกรมธรรม์ประกันสุขภาพ และประกันอุบัติเหตุส่วนบุคคลเงื่อนไขใหม่ๆ ออกมารองรับ
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่า ธุรกิจประกันวินาศภัยมีเบี้ยรับรวม 5 เดือนแรก 3.76 หมื่นล้านบาท เพิ่มขึ้น 11.02%